CELEX: 62007TN0194
Language: bg
Date: 2007-06-04 00:00:00
Title: Дело T-194/07: Иск, предявен на 4 юни 2007 г. — Чешка република/Комисия

25.8.2007   
            
            
               BG
            
            
               Официален вестник на Европейския съюз
            
            
               C 199/38
            
         Иск, предявен на 4 юни 2007 г. — Чешка република/Комисия
   (Дело T-194/07)
   (2007/C 199/74)
   Език на производството: чешки
   Страни
   
      Ищец: Чешка република (представител: T. Boček, agent)
   
      Ответник: Комисия на Европейските общности
   Искания на ищеца
   
               —
            
            
               да се отмени оспорваното решение;
            
         
               —
            
            
               да се осъди Комисията на Европейските общности да заплати разноските.
            
         Правни основания и основни доводи
   Ищецът иска да се отмени Решение на Комисията C(2007) 1294 окончателен от 26 март 2007 година относно националния разпределителен план за разпределяне на квоти за емисии на парникови газове, за който Чешката република е уведомила в съответствие с Директива 2003/87/ЕО на Европейския парламент и на Съвета (1). Съгласно оспорваното решение някои аспекти от националния разпределителен план на Чешката република не са съобразени с приложение III към Директива 2003/87/ЕО.
   Ищецът твърди, че като не е публикувала оспорваното решение в срока, определен в член 9, параграф 3 от Директива 2003/87/ЕО, Комисията е нарушила член 9, параграф 3 от Директива 2003/87/ЕО, както и принципа на правната сигурност и принципа на оправданите правни очаквания.
   В допълнение ищецът посочва, че Комисията е превишила своите правомощия и с това е нарушила член 9, параграф 3 във връзка с член 9, параграф 1 и член 11, параграф 2 от Директива 2003/87/ЕО, доколкото в оспорваното решение е приложила своя собствен метод за определяне на максималното количество квоти и всъщност на основата на този метод е определила по обвързващ начин общото количество квоти, което Чешката република има право да разпредели.
   Дори и Комисията да беше оправомощена да приложи своя собствен метод, за да установи дали националният разпределителен план съответства на изискванията на Директива 2003/87/ЕО, това води до нарушение на член 9, параграф 3 от тази директива, тъй като (i) използваният метод не е нито прозрачен, нито обективен и (ii) така определеното количество от квоти за емисии не отговаря на критериите, посочени в Приложение III от Директива 2003/87/ЕО.
   Накрая, ищецът твърди, че Комисията е нарушила член 9, параграф 3 от Директива 2003/87/ЕО, тъй като не мотивирала по надлежен начин своето решение.
   
      (1)  Директива 2003/87/ЕО на Европейския парламент и на Съвета от 13 октомври 2003 година за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (ОВ L 275, стр. 32, 2003 г.).